kardosdrur/scandi-wiki huggingface dataset:
Driftsledelse

Driftsledelse (engelsk Operations management)  er studiet i virksomhedsdrift, og beskæftiger sig med alle processer i virksomheden fra input såsom råmaterialer, arbejdskraft og transport - til output i form af varer og serviceydelser.

Driftsledelse er et paraplybegreb, der dækker over mange underbegreber, der alle drejer sig om optimal ressourceudnyttelse og effektivitet, såsom supply chain management, Lean og teknologi. Filosofien er, at selv små besparelser i råvarer eller tid, kan føre til store besparelser for en virksomhed. Hvis en fragtvirksomhed fx kan spare 1 øre per pakke der transporteres, kan dette blive til store summer hvis der fragtes mange pakker. Operations management beskæftiger sig dog ikke kun med besparelser, men også med kvalitet, leveringsdygtighed, produktdesign og lagerstyring.

I driftsledelse behandles omfang, metoder, frekvenser, kvalitetssikring, miljø, sikkerhed og økonomi. Driftsledelse sætter drift og vedligeholdelse i system. 
Med kendskab til drifts- og vedligeholdelsesopgavernes helhed (Drift- og vedligeholdelsesplan) opstilles ofte et budget for opgavernes økonomi. Igennem korrekt driftsledelse kan ressourcespild minimeres.

Udføres drifts- og vedligeholdelsesarbejde, på baggrund af rette faglige forudsætninger igennem kompetent driftsledelse, belyses og behandles muligheden for optimering af økonomi og kvalitet hurtigst muligt – og miljøhensyn samt besparelser opnås hurtigst.

Operations management kan omfatte alle niveauer af en virksomhed, fra strategi, til styring af enkelte medarbejdere og maskiner, ligesom det kan omfatte alle led i en forsyningskæde, helt fra oprindelsen af råvarene, til afskaffelse af produktet efter dets levetids ophør.

Driftsledelse og byggeri 

I forbindelse med drift og vedligeholdelse af bygninger og de dertil hørende tekniske anlæg, for boligforeninger og erhverv kan drifts- og vedligeholdelsesarbejde i de fleste tilfælde optimeres ved at anvende en kompetent driftsleder, som jævnligt besøger ejendomme og håndterer problemstillinger i forbindelse med driften.

En række danske virksomheder udfører driftsledelse af byggeri, hvor økonomi-optimering behandles.

For store koncernvirksomheder haves ofte egne drifts- og serviceafdelinger hvor driftsledelse anvendes. Herunder kan nævnes Maersk, Novo Nordisk mv.

Driftsledelse og produktion 

Et berømt eksempel på driftsledelse er Ford's indførelse af produktion på samlebånd i starten af 1900-tallet, hvor bilproduktionen blev delt op i en række små opgaver, så hver enkelt medarbejder kunne koncentrere sig om en enkelt opgave. Dette kaldes også arbejdsdeling.

I dag benyttes operations management i stort set alle virksomheder, det værende produktionsvirksomheder, servicevirksomheder, sågar foreninger.

Industri
Ledelse
Video active

Video Active  er et projekt der har til formål at skabe adgang til fjernsynsarkiver i hele Europa. Hidtil har disse arkiver stort set været lukkede, men ved at gøre materialet frit tilgængeligt, kan det bruges inden for uddannelse og forskning. Video Active vil gøre det muligt at gå på interaktiv opdagelse i fjernsynets kulturarv.

Dette mål vil projektet nå ved at vælge 10.000 emner fra tv-arkivmaterialet, som afspejler de kulturelle og historiske ligheder og forskelle i tv inden for EU, og udbygge dette arkivmateriale med veldefinerede kontekstuelle metadata. På den måde kan Video Active udgøre en kolossal ressource, hvis man vil udforske, hvordan kulturelle og historiske begivenheder bliver fremstillet inden for de enkelte lande og hen over landegrænser, og hvordan selve tv-mediet har udviklet sig på et tværkulturelt plan.

Video active er et projekt, som finansieres inden for rammerne af Europa-Kommissionens eContentplus program.

Fra danmark deltager Danmark Radio i projektet. 
De øvrige partnere er: 
 Utrecht University, NL (coordinator)
 British Broadcasting Corporation, UK
 Danish Broadcasting Corporation, DK
  Deutsche Welle, DE
 John von Neumann Digital Library and Multimedia Centre, HU
 Istituto Luce, IT
 National Technical University of Athens, GR
 Netherlands Institute for Sound and Vision, NL
 Noterik Multimedia, NL
 Österreichischer Rundfunk, AT
 Radio-Télévision Belge de la Communauté Française, BE
 Royal Holloway, University of London, UK
 Swedish Audiovisual Archive (now: Royal Library), SE
 Televisio de Catalunya, ES

Eksterne henvisninger 
 Video Active 

Arkiver og arkivalier
Knud Siboni

Knud Erik Siboni (født 23. december 1929 i Skive, død 18. januar 2022 i Odense) var en dansk mikrobiolog, og var professor på Odense Universitet fra 1969 til 1999. Han lagde navn til bakterien Morganella morganii, subspecies Sibonii.

Specialet "Klinisk mikrobiologi", oprettet 1966 
Han var foregangsmand i det lægelige speciale "Klinisk Mikrobiologi", som tidligere var forbeholdt Statens Serum Institut og centrallaboratorierne på de større syghuse, men nu har alle regioner klinisk mikrobiologiske afdelinger, hvorfra der er et tæt samarbejde mellem klinikere og bakteriologer om antibiotisk behandling til gavn for den enkelte patient og til gavn for økologien, idet man altid vælger det mest smalspektrede effektive antibiotikum med henblik på at undgå resistens.

Tidligere overforbrug af tetracyklin 
I 1960'erne og 1970'erne brugte man meget tetracyklin, som er meget bredspektret, til urinvejsinfektioner, og mange bakterier blev resistente, blandt andre Proteus (nu kaldet Morganella) morganii. I mikroskopet havde den resistente bakterie en meget lang flagel (pisk), og Siboni mente, at der var tale om en ny subspecies (underart), hvor tetracyklinresistens og flagellængde var koblet genetisk. Dette blev bekræftet af andre i 1992 med molekylærbiologiske metoder.

Undervisning og forskning 
Endelig prægede han gennem sin undervisning nyuddannede læger fra Odense Universitetets start og 30 år frem. De nuværende 4 overlæger på afdelingen har alle skrevet doktorafhandling eller PhD-afhandling under hans ledelse.

Han var Ridder af 1. grad af Dannebrogordenen.

Referencer 

Mikrobiologer
Ansatte ved Syddansk Universitet
Ansatte ved Odense Universitet
Danskere i 1900-tallet
Læger fra Danmark
Riddere af 1. grad af Dannebrog
Personer fra Skive
Personer i Kraks Blå Bog (afdøde)
Speedcore

Speedcore er en undergenre af gabber og techno. Genren er typisk kendetegnet ved at have en meget høj bpm og ekstremt aggressive og voldelige toner. Den typiske bpm-værdi i et speedcore-track ligger i et meget bredt interval. Nogle tracks har en forholdsvis 'lav' værdi på 200bpm, mens andre har en værdi på 1000bpm eller over.

Genren har en forholdsvis stor popularitet i nogle dele af Europa.

Speedcore tracks indeholder ofte elementer af dens overgenrer – gabber og breakcore.

Referencer 

Musikgenrer
John Garand

John Cantius Garand (1. januar 1888 i St. Remi – 16. februar 1974) var berømt for at have skabt M1 Garand, der var den første semi-automatisk riffel der blev brugt som standardvåben i en hær. Han blev født i en canadisk-fransk familie, og som barn flyttede han til Connecticut i USA.

Personer fra Canada
Opfindere
Fransk-canadiere
Klapning

Klapning er en aktivitet, hvor man fra et skib til søs lader materiale falde ned på havbunden.  Det hedder klapning, fordi det normalt foregår ved, at der åbnes nogle klapper i bunden af skibet.

Materialet stammer normalt fra bunden i havne eller sejlruter, hvor det har været nødvendigt at foretage uddybning. Klapning skal i danske farvande ske på særlige klappladser, hvor det skønnes, at skadevirkningen er mindre end andre steder.

Kilde 
Farvandsvæsenet 

Søfart
Tenacious D in The Pick of Destiny

Tenacious D in The Pick of Destiny er en amerikansk film fra 2006 instrueret af Liam Lynch. Filmen er en komedie/rock musical med medvirken af rockbandet Tenacious D og dette bands frontfigurer Jack Black og Kyle Gass. 

Filmen havde et budget på 104 mio. DKK (20 mio. USD), men indspillede kun 43,3 mio. DKK (USD 8,3 mio. USD) i biograferne, og blev følgelig betragtet som et økonomisk flop. Filmen er dog efterfølgende udgivet på DVD, hvor den har indspillet 47 mio DKK (9 mio. USD).

Medvirkende 
 Jack Black som Jack "Jables/JB" Black
 Kyle Gass som Kyle "Kage/KG" Gass
 JR Reed som Lee
 Ronnie James Dio som sig selv
 Dave Grohl som Satan
 Ben Stiller som Guitar Center Guy
 Paul F. Tompkins som Open Mic Host
 Tim Robbins som The Stranger
 John C. Reilly som Sasquatch
 Meat Loaf som Bud Black
 Cynthia Ettinger som Betty Black
 Andrew Caldwell som Billy Black
 Amy Poehler som Truck Stop Servitrice
 Colin Hanks som Fulde Frat Dude
 Amy Adams som Smuk kvinde
 David Koechner som overskudslagerekspedient (slettet scene)
 Gregg Turkington som Stand-Up komiker
 Troy Gentile som unge JB
 Evie Peck som KG's mor
 Jason Segel som Frat Boy #1
 David Krumholtz som Frat Boy #2
 Fred Armisen som Sikkerhedsvagt #1
 Ned Bellamy som Sikkerhedsvagt #2
 Jay Johnston som Bandemedlem #1
 John Ennis som Bandemedlem #2

Referencer

Eksterne henvisninger 

 

Komediefilm fra USA
Amerikanske film fra 2006
Musicalfilm fra USA
Slaget ved Big Black River Bridge

Slaget ved Big Black River Bridge blev udkæmpet den 17. maj 1863 som led i Vicksburg kampagnen under den amerikanske borgerkrig. Unionens hærchef, generalmajor Ulysses S. Grant og Army of the Tennessee forfulgte den retirerende konfødererede generalløjtnant John C. Pemberton efter slaget ved Champion Hill i det afsluttende slag inden belejringen af Vicksburg.

Baggrund 
Da de trak sig tilbage efter nederlaget ved Champion Hill nåede de konfødererede til Big Black River Bridge om natten den 16.-17. maj 1863. Pemberton gav brigadegeneral John S. Bowen ordre til at bemande befæstningerne på den østlige bred af floden med tre brigade og forsinke unionens forfølgelse.

Slaget 
Tre divisioner fra generalmajor John A. McClernands 13. Korps rykkede ud fra Edwards Station (nu byen Edwards, Mississippi) om morgenen den 17. maj. Korpset stødte på de konfødererede, som var forskanset bag bomuldsballer og med abatis og en bayou foran sig. De gik i dækning da fjendens artilleri begyndte at skyde. Unionens brigadegeneral Michael K. Lawler formerede sin 2. brigade fra Eugene A. Carrs 14. division, som strømmede ud af en
bugtning foran de konfødererede troppers front gennem vand til livet og op på fjendens brystværn, som blev holdt af brigadegeneral John Vaughns Østlige Tennessee brigade.

Forvirret og ramt af panik begyndte rebellerne at trække sig tilbage over Big Black River ad to broer: jernbanebroen og dampskibet Dot, som blev anvendt som bro over floden. Så snart de var krydset satte de konfødererede ild til broerne for at forhindre en tæt forfølgelse fra unionstropperne. De flygtende konfødererede, som ankom til Vicksburg senere på dagen var fuldstændig uorganiserede.

Efterspil 
Unionens styrker tog omkring 1.700 fanger ved Big Black, og mange druknede,
et tab, som de konfødererede havde svært ved at klare. Under halvdelen af de konfødererede som havde kæmpet ved Champion Hill nåede ind i stillingerne ved Vicksburg. Dette slag afgjorde Vicksburgs skæbne: den konfødererede styrke var indesluttet i Vicksburg.

Referencer 
 nps.gov National Park Service beskrivelse af slaget.
 Kennedy, Frances H., ed., The Civil War Battlefield Guide, 2nd ed., Houghton Mifflin Co., 1998, .

Noter

Eksterne kilder 
 National Park Service, Vicksburg
 West Point Atlas map of Grant's advance from Jackson to Vicksburg

Slag i den amerikanske borgerkrig i Mississippi
Tom Egeland

Tom Egeland (født 8. juli 1959) er en norsk forfatter. Han har blandt andet skrevet Cirklens ende, Pagtens vogtere og Lucifers evangelium, der er oversat til dansk. Han har i alt skrevet 9 romaner. Hans danske forlag er Turbine.

Cirklens ende 
Cirklens ende handler om arkæologen Bjørn Beltø, som er albino og kontrollant ved en udgravning. Hans overordnede stjæler et skrin, som Bjørn så stjæler tilbage. Derefter skal han vidt omkring for at finde ud af, hvad der er i skrinet.

Pagtens vogtere 
Igen er det Bjørn Beltø det handler om. Men i Pagtens vogtere bliver et gammelt manuskript fundet på Island. Denne gang skal Bjørn nu lede efter pergamenter, kodetekster og runer. Men en arabisk samler vil også have fat i manuskriptet og sender en flok mordere af sted for at få fat i manuskriptet. 

Romanforfattere fra Norge
Norsksprogede forfattere fra Norge
Modtagere af Riksmålsforbundets litteraturpris
Slaget ved Goodrich's Landing

Slaget ved Goodrich's Landing blev udkæmpet den 29. – 30. juni 1863
mellem unionsstyrker og konfødererede styrker under den amerikanske borgerkrig. De konfødererede angreb adskillige sorte unionsregimenter, som beskyttede en række erobrede plantager. Selv om de konfødererede kunne ødelægge en række plantager havde angrebene ikke stor betydning for unionens krigsindsats i regionen.

Baggrund 
Efter at unionsstyrker var begyndt at besætte sognene ved Mississippi-floden i Louisiana flokkedes tusinder af undslupne slaver omkring dem. Unionstropperne lejede derfor nogle plantager og satte de befriede slaver i arbejde med at dyrke bomuld eller andre afgrøder. Indtægterne fra salget af afgrøderne hjalp til med at dække udgifterne til mad, klæder osv. Sorte unionstropper fik til opgave at beskytte plantagerne, hvilket frigjorde andre tropper til at kæmpe.

Slaget 
De konfødererede var besluttet på at generobre nogle af disse frigivne slaver og ødelægge afgrøderne, og gennemførte en ekspedition fra Gaines's Landing, Arkansas, til Lake Providence. Unionstropperne havde bygget et fort på en indiansk vold for at beskytte nogle af disse lejede plantager. Rebellerne forberedte sig på at angribe fortet den 29. juni, men besluttede at kræve en betingelsesløs kapitulation først, hvilket unionsstyrkerne accepterede. Senere på dagen kæmpede den konfødererede oberst W.H. Parsons mod kompagnier af 1. Kansas beredne infanteri. Rebellerne begyndte derpå at afbrænde og ødelægge de omkringliggende plantager, især de som unionshæren havde lejet. Den næste morgen havde både fra U.S. Navy landsat Mississippi Marine Brigade, under ledelse af brigadegeneral Alfred W. Ellet ved Goodrich's Landing. Ved daggry brød han op sammen med oberst William F. Woods sorte enheder for at finde rebellerne. Ellets kavaleri fandt de konfødererede først og begyndte at udveksle skud med dem. Kampen blev mere intens da Ellets andre enheder nærmede sig. Parsons afbrød til sidst kampen og trak sig tilbage.

Efterspil 
Selv om de konfødererede afbrød disse operationer, ødelagde megen ejendom og erobrede mange forsyninger og våben var dette plyndringstogt kun et mindre tilbageslag for Unionen. De konfødererede de kunne forårsage midlertidige forstyrrelser, men de kunne ikke afstedkomme varige ændringer.

Referencer 
 National Park Service beskrivelse af slaget

Eksterne kilder 
 Unionens slagorden

Slag i den amerikanske borgerkrig i Louisiana
Begivenheder i 1863
Almindelig ranunkelbusk

 
Almindelig ranunkelbusk (Kerria japonica) er en løvfældende busk med en opstigende til opret vækst. grenene er tynde og risede. Navnet Kerria er til ære for William Kerr, der var gartner i Kew Gardens.

Beskrivelse 
Barken er først lysegrøn og kantet, dernæst rund og glat, og til sidst brun og opsprækkende. Knopperne sidder spredt, og de er tiltrykte, spidse, brune og blanke. Bladene er smalt ægformede med dobbelt savtakket rand og lang spids. Oversiden er græsgrøn og hårløs, men rynket på grund af forsænkede bladribber. Undersiden er en smule lysere og let behåret. Høstfarven er gul til gulgrøn. Blomstringen sker i april-maj, hvor man finder blomsterne siddende enkeltvis fra bladbærende kortskud. De er regelmæssige og 5-tallige med mange støvdragere og smørgule kronblade. Frugterne er stenfrugter.

Rodnettet består dels af lange udløbere, der kan sætte rodskud, og dels af de egentlige rødder. De ligger tæt under jordoverfladen, hvor de danner rodfilt.

Højde x bredde og årlig tilvækst: 2,00 x 1,50 m (20 x 15 cm/år).

Hjemsted 
Arten er udbredt i det mest af Kina og på de japanske hovedøer. Den findes i skovbryn og lysninger og langs veje i blandede løv- og nåleskove, og den foretrækker et let skygget voksested med fugtig, neutral og ikke for næringsrig jordbund. 

Tangjiahe naturreservatet i Sichuan, Kina, dækker ca. 400 km2 med et forrevet bjerglandskab i højder på 1.200-3.800 m. Mellem 1.700 og 2.100 m højde findes en blandet stedsegrøn og løvfældende skov, hvor de dominerende arter tilhører slægterne birk, fyr, gran, hemlock, kirsebær, kvalkved, løn og pil. Her vokser almindelig ranunkelbusk sammen med bl.a. blåbælg, Daphne tangutica (en art af dafne), guldskovranke, henrys gedeblad, høstanemone, japansk asters, kamæleonbusk, kinesisk astilbe, kinesisk neillia, kronerabarber, ligustergedeblad, monoløn, omeirose, rødskærm, skavgræs, sommerfuglebusk, viftedværgmispel og vinget benved

Noter 

Buske
Haveplanter
Gule blomster
Igor Netto

Igor Aleksandrovitj Netto () (født 9. januar 1930, død 30. marts 1999) var en russisk/sovjetisk fodboldspiller, der tilbragte hele sin aktive karriere, fra 1949 til 1966 som midtbanespiller hos den russiske ligaklub Spartak Moskva. Han regnes som en af de bedste spillere i russisk fodboldhistorie.

Netto vandt med Spartak Moskva fem sovjetiske mesterskaber og tre pokaltitler.

Efter sin aktive karriere blev Netto træner, og stod i spidsen for blandt andet græske Panionios F.C. samt Irans landshold.

Landshold 
Netto nåede i løbet af sin karriere at spille 54 kampe og score fire mål for det sovjetiske landshold, som han spillede for i årene mellem 1952 og 1965. Han var anfører for det hold der vandt guld ved først OL i Melbourne i 1956, og efterfølgende ved EM i 1960.

Titler 
Sovjetisk mesterskab
 1952, 1953, 1956, 1958 og 1963 med Spartak Moskva

Sovjetisk pokalturnering
 1958, 1963 og 1965 med Spartak Moskva

OL 
 1956 med Sovjetunionens fodboldlandshold

EM 
 1960 med Sovjetunionens fodboldlandshold

Eksterne henvisninger 
 Spillerinfo

Fodboldspillere fra Rusland
Deltagere ved verdensmesterskabet i fodbold 1958
Deltagere ved verdensmesterskabet i fodbold 1962
Fodboldtrænere fra Rusland
Personer fra Moskva
Udbyneder Kirke

Udbyneder Kirke  er en senromansk munkestenskirke i landsbyen Udbyneder 15 km øst for Mariager. Der er senere tilføjet tårn og våbenhus. Kirken har kalkmalerier fra begyndelsen af 1500-tallet med våbenskjolde fra blandt andet Christian 2. og Århus-bispen Niels Clausen, der har skænket malerier af en stor dommedagsscene fra 1501, malet af "Sødringmesteren". Kirken har været knyttet til godset Overgård og har gravsteder for flere adelsslægter.

Eksterne kilder og henvisninger 
 Udbyneder Kirke hos denstoredanske.dk
 Udbyneder Kirke hos KortTilKirken.dk
 Billeder af kirken og dens kalkmalerier, fra Biopix.dk/
 Kalkmaleriet Dommen i Udbyneder Kirke

Kirker i Randers Kommune
Kirker i Århus Stift
Kirker i Randers Amt
Eurofighter Typhoon

Eurofighter Typhoon er et tomotors kampfly udviklet af Eurofighter GmbH, som blev stiftet i 1983. Konsortiet bestod af: British Aerospace (33 %), Daimler-Benz (33 %), Alenia Aeronautica (21 %) og CASA (13 %). Senere blev Daimler-Benz og CASA samlet i EADS. De stiftende lande regner med at anskaffe 520 ensædede og 100 tosædede. Man forventer at kunne eksportere 400 fly til Grækenland, Sydkorea, Norge, Australien, Tjekkiet, Polen, Saudi-Arabien og Singapore.

Eurofighter deltog indtil december 2007 i konkurrencen om et nyt kampfly til Flyvevåbnet, men trak sig ud af forhandlingerne, da de mente at Danmark favoriserede Joint Strike Fighter. I 2013 fik Eurofighter-konsortiet lov til at komme tilbage i konkurrencen efter den store fokus der havde været på Joint Strike Fighteren.

Brugere 
 Luftwaffe 109 (+34 i bestilling)
 Jagdgeschwader 31 Boelcke, afløste Tornado IDS
 Jagdgeschwader 73 Steinhoff, afløste MiG-29 og F-4F
 Jagdgeschwader 74 Mölders, afløste F-4F
 Royal Air Force 124 (+36 i bestilling)
 No. 1 Squadron, afløste Harrier GR.9
 No. 3 Squadron, afløste Harrier GR.7
 No. 6 Squadron, afløste Jaguar GR.3
 No. 11 Squadron, afløste Tornado F.3
 No. 29 Squadron, afløste Tornado F.3
 No. 41 Squadron, afløste Tornado GR.4
 No 1435 Flight på Falklandsøerne
 Aeronautica Militare Italiana 76 (+20 i bestilling)
 4° Stormo, afløste Tornado F.2
 36° Stormo, afløste Tornado ADV
 37° Stormo, afløste F-16A
 Ejército del Aire (Spanien) 53 (+20 i bestilling)
 Ala 11, afløste Mirage C.14
 Ala 14, afløste Mirage C.14
 Østrig 15
 Überwachungsgeschwader Zeltweg, afløste F-5 Tiger II
 Saudi-Arabien 1 (+71 i bestilling)
 Oman 12 i bestilling
 Kuwait – 28 bestilt

Referencer

Eksterne links 

 eurofighter.com  Konsortiets hjemmeside

Kampfly
Royal Air Force
Luftwaffe
Fly med canardvinger
Våben udviklet i samarbejde mellem flere lande
2-motors jetfly
Operation Boardman

Operation Boardman var en vildledningsoperation under 2. verdenskrig der støttede Operation Avalanche, invasionen ved Salerno i Italien. 

Vildledningen fortsatte den falske trussel om en allieret invasion af Balkan.

Se også 
Invasionen af Italien
Operation Chettyford
Operation Fairwinds
Operation Mincemeat

Boardman
La Flèche Wallonne 2009

Den 73. udgave af La Flèche Wallonne blev afholdt den 22. april 2009. Davide Rebellin vandt for tredje gang i karrieren foran Team Saxo Banks Andy Schleck.

Charleroi-Huy, 200 km 
22-04-2009

Cykelløb i 2009
2009
Elise Brandes

Elise Brandes født Rustad (24. juli 1873 i Lysaker, Bærum – 3. november 1918 i København) var billedhugger med speciale i portrætbuster. Hun blev i december 1900 gift med den 26 år ældre Edvard Brandes.

Hun er uddannet ved Den Kgl. Tegneskole i Kristiania (senere Oslo), Kunstskolen for Kvinder og fra 1905-1906 på Kunstakademiet i København. Hendes vigtigste udstillinger var Charlottenborgs Forårsudstilling 1906-1910 og Den baltiske udstilling i Malmö 1914. 

Elise og Edvard Brandes bosatte sig i København i Edvard Brandes lejlighed i Kronprinsessegade og i 1903 i en nybygget villa i Skjoldsgade, tegnet af Eugen Jørgensen, der blandt andet var indrettet med et stort atelier til Elise. Hun modelerede portrætter af sin mand, Georg Brandes, Gustav Wied og andre fremtrædende folk fra litteratur og kunst. En del af portrætterne blev støbt i bronze og står nu i offentlige institutioner. Busten af hendes mand står i Folketingets Vandrehal og en anden portrætbuste af ham på Politikens redaktion. Hendes buste af forfatteren Gustav Wied er rejst ved muren om biskoppens have på hjørnet af Domkirkestræde og Skt. Olsgade i Roskilde. 

Billedhuggere fra Danmark
Danskere i 1900-tallet
Vos

Vos (Vos piche) er en sanggruppe fra Als. De har nu spillet sammen i over 30 år.
De synger på alsisk der er en variant af sønderjysk.

Vos startede med at synge og spille sammen i folkeskolen og har nu holdt sammen i 30 år.

Gruppen Vos består af:

 Ilse Dahl
 Kathrine Schmidt
 Hanne Schmidt
 Bente Nissen

Deres mest kendte sang handler om spritruten mellem Sønderborg og Tyskland, Ta en tur mæ æ spritte, også kaldet Æ Spritte.

Koncert på Kvægtorvet i København
Det er over 10 år siden, pigerne sidst har optrådt sammen, men de spillede den 25. august 2018  på den årlige Vesterbro Ringridning på cykel på Kvægtorvet.

Eksterne links 

Vos - E Spritte
 Vos piche – Te ringerien

Musikgrupper fra Danmark
Musikgrupper fra 1983